《送卢五方春分教端州》
宋代·赵汝回

柳南矫矫蛟龙骞，古诗古文高入天。奉试词场三十年，柳度夜夜魁星躔。

集英殿下听胪传，唱在第十众所冤。天岂恨汝月蚀篇，罚使独吟瘴海边。

中州近年栽木绵，春寒秋热气已偏。我心忧国身甚便，编排失手安足言。

敌窥淮汉蹂两川，君相不得高枕眠。古人度岭悲南迁，今人度岭如登仙。

端溪溪阔山无烟，长腰米白鲫鲩鲜。山媪采蕉蜑采蠙，羽檄不警徭赋蠲。

党碑诸贤昔往还，人士尽识洛水源。广文下马春风前，升堂讲书鼓鼘鼘。

远方朋来笈在肩，再拜愿预弟子贤。中庸大学玄又玄，商盘周诰非雕镌。

灯花两檐陈俎笾，一一口说手注篇。霜毫之笔云涛笺，墨香瓦滑不受研。

下岩古坑石柿填，千夫秉炬入戽泉。镵出一片紫玉砖，色如马肝鹆眼圆。

得之酬直不论钱，乍是对客寒无毡。

作者简介：宗室，居温州永嘉，字几道。宁宗嘉定七年进士。官至主管进奏院。诗才高迈，自成一家，从其学者多知名。有《东阁吟稿》。